দ্বীপ জেলা ভোলার দক্ষিণের উপজেলা চরফ্যাশনের চরকুকরিমুকরি প্রাকৃতিক সৌন্দর্যের লীলাভূমি। এর কাছেই বঙ্গোপসাগরের মধ্যে তারুয়া সৈকত পর্যটকদের আকৃষ্ট করছে নতুন করে। নৈসর্গিক সৌন্দর্য ও ম্যানগ্রোভ বনের টানে প্রতিদিন শত শত পর্যটক ছুটে আসে চরকুকরিমুকরিতে। বঙ্গোপসাগরের কোল ঘেঁষে মেঘনা ও তেঁতুলিয়া নদীর মোহনায় গড়ে ওঠা চরকুকরিমুকরিতে রয়েছে দেশের অন্যতম বড় অভয়ারণ্য। ম্যানগ্রোভ বনাঞ্চল, সর্পিল লেক, বালুকাময় তীর, সাগরসৈকত, সামুদ্রিক নির্মল হাওয়া, তরঙ্গ গর্জন—সব কিছুর দেখা মেলে চরকুকরিমুকরির বালুর ধুমে। সুযোগ রয়েছে হরিণসহ নানা বন্য প্রাণী দর্শনের। পর্যটকদের জন্য এই চরে শীতাতপ নিয়ন্ত্রিত ১৮টি কক্ষ, সুইমিংপুল, টেনিস কোর্ট ও হেলিপ্যাডসমৃদ্ধ আধুনিক রেস্টহাউস নির্মাণ করেছে পরিবেশ ও বন মন্ত্রণালয়। রয়েছে ‘মিনি এয়ারপোর্ট’ নির্মাণের পরিকল্পনাও।